《赴刁景纯招作将进酒呈同会》
宋代·梅尧臣

日光如镕金，涌上沧海流。一朝复一朝，铸出万古愁。

大炉石破碎，世事安得休。明月只照夜，时时如屈钩。

常娥与玉兔，捣药何所瘳。大患不自治，更被虾蟆偷。

我思天地间，二物最取尤。措置尚若此，细故曷用忧。

著书欲传道，未必如孔丘。当时及后代，见薄彼耽周。

功名信难立，德行徒自脩。劳劳于我生，蒂挂同赘疣。

不如听邻笛，就其举杯瓯。笛不烦教养，酒不烦取求。

从今醉至春，从夏醉至秋。勿禁鸡㹠鱼，间荐鹑雁鸠。

况多南方物，咸腥美咽喉。计较无以过，试共阮籍谋。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。